Document ID: 32008D0640

KOMISJONI OTSUS,
30. juuli 2008,
millega muudetakse otsust 2005/692/EÜ, mis käsitleb teatavaid kaitsemeetmeid seoses lindude gripiga mitmetes kolmandates riikides
(teatavaks tehtud numbri K(2008) 3883 all)
(EMPs kohaldatav tekst)
(2008/640/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 7,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 6,
ning arvestades järgmist:
(1)
Pärast 2003. aasta detsembris alguse saanud kõrge patogeensusega viirusetüve H5N1 põhjustatud lindude gripi puhangut Kagu-Aasias kehtestas komisjon mitmed kaitsemeetmed lindude gripi suhtes. Nende meetmete hulka kuulub eelkõige komisjoni 6. oktoobri 2005. aasta otsus 2005/692/EÜ, mis käsitleb teatavaid kaitsemeetmeid seoses lindude gripiga mitmetes kolmandates riikides. (3)
(2)
Komisjoni 29. novembri 2007. aasta otsuses 2007/777/EÜ, millega kehtestatakse looma- ja inimtervishoiu nõuded ning näidissertifikaadid inimtoiduks ette nähtud lihatoodete ja töödeldud magude, põite ja soolte importimiseks kolmandatest riikidest ning tunnistatakse kehtetuks otsus 2005/432/EÜ, (4) lubatakse ühendusse importida Hiinas asuvast Shandongi provintsist pärit linnulihatooteid, mida on kuumutatud vähemalt temperatuurini 70 °C.
(3)
Selline kuumtöötlus on piisav linnugripiviiruse desaktiveerimiseks ja ohtu, mida sellised kuumtöödeldud tooted võiksid põhjustada loomade tervisele, võib seepärast pidada olematuks.
(4)
Seepärast on asjakohane teha erand selliste lihatoodete impordi peatamise suhtes, mis koosnevad otsuses 2005/692/EÜ sätestatud linnulihast või sisaldavad seda, et lubada selliste linnulihatoodete importi tingimusel, et neid tooteid on kuumutatud otsuses 2007/777/EÜ ette nähtud tingimustel.
(5)
Seetõttu tuleks otsust 2005/692/EÜ vastavalt muuta.
(6)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄEOLEVA OTSUSE:
Artikkel 1
Otsuse 2005/692/EÜ artikkel 2 asendatakse järgmisega:
„Artikkel 2
1. Liikmesriigid peatavad järgmiste toodete impordi Hiinast:
a)
värske kodulinnuliha;
b)
lihavalmistised ja -tooted, mis koosnevad kodulinnulihast või sisaldavad seda;
c)
toores lemmikloomatoit ja töötlemata söödatooraine, mis sisaldavad kodulindude mis tahes osi;
d)
inimtoiduks ette nähtud munad ning
e)
mis tahes lindude töötlemata jahitrofeed.
2. Erandina artiklist 1 lubavad liikmesriigid importida lihatooteid, mis koosnevad kodulinnulihast või sisaldavad seda, tingimusel, et kõnealuse liha töötlemisel on kasutatud ühte otsuse 2007/777/EÜ II lisa 4. osa punktis B, C või D osutatud eritöötlustest.”
Artikkel 2
Liikmesriigid võtavad viivitamatult käesoleva otsuse täitmiseks vajalikud meetmed ja avaldavad need. Liikmesriigid teatavad nimetatud meetmetest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 30. juuli 2008

Labels: 17
5
0
3
6
18